Vruntlike grute mit begeringe alles guden vorscreuen. Leue vrund. Alse gii wol weten, dat wy iuw beuolen hebben, van vnses rades weghen to manende sodane geld, alse de Lyflandeschen stede vns schuldich sin, des heft hir gewesen her Hinrik Rebuk van her Jacobs weghene mit synen vnde anderen breuen, vns manende vmme sodane rente, alse wy en plichtich sin, deme wy upp rekenscop gegeuen hebben van her Jacopes weghene twehundert marc lub. Jodoch wes gij van den vorscreuenen steden inmanen konen, dat sy luttik edder vele, dat geuet her Jacope van vnser wegene vppe rekenschop vnde nemet wedder van eme quitancien uppe dat gheld, dar ane iuw dunkt, dat vnse raed vorwaret sy. Syd Gode beuolen. Screuen vnder vnsen secret, in vnser Vrouven auende visitacionis. Consules ciuitatis Lubicensis. Adress: Honorabili et discreto viro domino Nicolao van Styten, conconsulari nostro dilecto.